34.

EDAU sniedz šādus ieteikumus: — ietvert atsauces uz šo atzinumu visu priekšlikumu preambulās, — visos priekšlikumos iekļaut noteikumus, kuros ir uzsvērta pašreizējo datu aizsardzības tiesību aktu pilnīga piemērojamība; EDAU arī ierosina precizēt atsauci uz Direktīvu 95/46/EK, norādot, ka noteikumi tiks piemēroti saskaņā ar valstu tiesību aktiem, ar ko īsteno Direktīvu 95/46/EK, — ierosinātās AS direktīvas gadījumā ierobežot kompetento iestāžu piekļuvi dokumentiem un informācijai, atļaujot to tikai konkrēti noteiktos un smagos ierosināto direktīvu pārkāpumu gadījumos, kā arī gadījumos, kad ir pamatotas aizdomas (kas būtu jāpamato ar konkrētiem sākotnējiem pierādījumiem) par pārkāpuma izdarīšanu, — ierosinātās AS direktīvas gadījumā noteikt prasību kompetentajām iestādēm pieprasīt dokumentus un informāciju tikai ar tiesu iestādes oficiālu lēmumu, kurā norāda pieprasījuma juridisko pamatu un mērķi, un to, kāda informācija tiek prasīta, termiņu, līdz kuram informācija jāsniedz, kā arī lēmuma adresāta tiesības lūgt, lai lēmumu izvērtē tiesa, — ierosinātās PVKIU direktīvas gadījumā noteikt prasību kompetentajām iestādēm pieprasīt telefonierakstus un datu pārraides informāciju tikai ar kompetentās iestādes oficiālu lēmumu, kurā norāda pieprasījuma juridisko pamatu un mērķi, un to, kāda informācija tiek prasīta, termiņu, līdz kuram informācija jāsniedz, kā arī lēmuma adresāta tiesības lūgt, lai lēmumu izvērtē tiesa, — ierosinātās AS direktīvas gadījumā paskaidrot EAFPI datubāzes iespējas, ieviešot ierosinātajā regulā sīkākus noteikumus. Šajos noteikumos jāievēro Regulas (EK) Nr. 45/2001 prasības. Jo īpaši noteikumos, ar kuriem tiek izveidota šī datubāze, i) jānosaka apstrādes darbību mērķi un tas, kuri lietošanas veidi ir atbilstīgi; ii) jānosaka, kurām struktūrām (EAFPI, kompetentajām iestādēm, Komisijai) ir piekļuve datubāzē uzglabātajiem konkrētajiem datu veidiem un iespēja šos datus pārveidot; iii) jānodrošina piekļuves tiesības un atbilstīga informācija visiem datu subjektiem, kuru personas dati var tikt glabāti un pārsūtīti; iv) jānosaka un jāierobežo personas datu glabāšanas laiks, samazinot to līdz minimālajam laikam, kas nepieciešams attiecīgā mērķa īstenošanai, — visos priekšlikumos novērtēt ierosinātās sankciju obligātās publicēšanas sistēmas nepieciešamību un pārbaudīt publicēšanas pienākuma samērīgumu ar sabiedrības interešu aizstāvību un to, vai šo pašu mērķi nevar sasniegt ar mazāk ierobežojošiem pasākumiem. Ņemot vērā šādas samērīguma pārbaudes rezultātus, jebkurā gadījumā paredzēt atbilstošus drošības pasākumus, lai garantētu, ka tiek ievērota nevainīguma prezumpcija, attiecīgo personu tiesības iebilst, datu drošība/precizitāte un tas, ka dati pēc attiecīgā laikposma tiek izdzēsti, — attiecībā uz ziņošanu par pārkāpumiem visos priekšlikumos i) ierosinātajās direktīvās iekļaut noteikumus par to, ka “jāgarantē šo personu identitātes konfidencialitāte visos procedūras posmos, ja vien identitātes izpaušana nav paredzēta valsts tiesību aktos saistībā ar turpmāku izmeklēšanu vai vēlāku tiesvedību”; ii) pievienot punktu, kas nosaka, ka dalībvalstīm ir jāievieš “atbilstīgas procedūras, lai nodrošinātu apsūdzētās personas tiesības uz aizstāvību uzklausīšanu, pirms tiek pieņemts lēmums, un tiesības uz efektīvu tiesiskās aizsardzības līdzekli pret lēmumu vai pasākumu, kas uz to attiecas”; iii) svītrot no priekšlikumiem tekstu par “izklāstītajiem principiem”.